 Meneja wa lebo ya muziki ya Wasafi (WCB) Sallam SK amethibitisha kuwa Mwanamuziki wa lebo hiyo Harmonize amewasilisha barua rasmi kwenye uongozi huo kutaka kuvunja mkataba wake. Sallam amebainisha hayo kupitia kituo cha televisheni cha lebo hiyo akijibu tetesi za kwamba msanii huyo amejiondoa kwenye lebo hiyo kutokana na kutoonekana kwenye tamasha lao linaloendelea la Wasafi Festival. “Kwa sasa Harmonize moyo wake haupo Wasafi lakini ukweli ni kuwa bado ana mkataba na WCB, hatahivyo ameshatuma barua ya maombi ya kuvunja mkataba wake na yupo tayari kufuata sheria zote,” ameeleza Sallam. Sallam amesema pia kuwa kwenye matamasha yanayoendelea ya Wasafi, Harmonize amekuwa akijitenga na wenzake ikiwa ni pamoja na kutumia usafiri binafsi wakiwa mkoani Mwanza, suala ambalo ni kinyume na utaratibu.“Sisi tumependezwa na hatua yake kwa sababu labda kuna vitu ameona akivifanya atafika mbali,” ameongeza Sallam.